CELEX: 62014TN0165
Language: el
Date: 2014-03-07 00:00:00
Title: Υπόθεση T-165/14: Aγωγή της 7ης Μαρτίου 2014 — ANKO κατά Επιτροπής και REA

10.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/47
            
         Aγωγή της 7ης Μαρτίου 2014 — ANKO κατά Επιτροπής και REA
   (Υπόθεση T-165/14)
   2014/C 175/65
   Γλώσσα διαδικασίας: η ελληνική
   
      Διάδικοι
   
   
      Ενάγουσα: ANKO Ανώνυμος Εταιρία Αντιπροσωπειών, Εμπορίου και Βιομηχανίας (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγόμενοι: Ευρωπαϊκή Επιτροπή και Εκτελεστικός Οργανισμός Έρευνας (REA)
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι η αναστολή πληρωμής την οποία επέβαλε και διατηρεί σε ισχύ ο REA ενεργώντας κατ’ εξουσιοδότηση της Επιτροπής για το ποσό που εξακολουθεί να οφείλει η Επιτροπή στην ενάγουσα ως συμμετοχή της για το έργο ESS συνιστά παραβίαση των συμβατικών υποχρεώσεων της τελευταίας·
            
         
               —
            
            
               Να αναγνωρισθεί ότι το ποσό των 125 253,82 ευρώ που η Επιτροπή εξακολουθεί να μην έχει καταβάλει ως συμμετοχή της για το έργο ESS αντιστοιχεί σε επιλέξιμες δαπάνες και συνεπώς, η Επιτροπή οφείλει να το καταβάλει στην ΑΝΚΟ·
            
         
               —
            
            
               Να αναγνωρισθεί ότι το συνολικό ποσό των 216 172,68 ευρώ που η Επιτροπή έχει ήδη καταβάλει στην ενάγουσα ως συμμετοχή της για το έργο ESS αντιστοιχεί σε επιλέξιμες δαπάνες· και
            
         
               —
            
            
               Να καταδικαστούν ο REA και η Επιτροπή στην δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Η προκειμένη αγωγή αφορά ευθύνη του REA και της Επιτροπής από την υπ’ αριθ. 217 951 σύμβαση για την εκτέλεση του έργου ESS, δυνάμει του άρθρου 272 ΣΛΕΕ.
   Συγκεκριμένα, η ενάγουσα υποστηρίζει ότι o REA, ενεργώντας κατ’ εξουσιοδότηση της Επιτροπής, χωρίς να έχει δικαίωμα και κατά παράβαση της συμβάσεως του έργου ESS ανέστειλε την πληρωμή προς την ΑΝΚΟ. Επίσης, η ενάγουσα υποστηρίζει ότι η Επιτροπή, επιδιώκοντας να εφαρμόσει τη μέθοδο «extrapolation» αμφισβήτησε, χωρίς νομική βάση και σε αντίθεση τόσο με τη σύμβαση όσο και με το εφαρμοστέο δίκαιο, την επιλεξιμότητα του συνόλου κατ’ ουσίαν των δηλωθεισών από την ΑΝΚΟ δαπανών για το έργο ESS.